CENTAR ZA KULTURU SESVETE
     

OBRAZLOŽENJE POLUGODIŠNJEG IZVJEŠTAJA O IZVRŠENJU
FINANCIJSKOG PLANA ZA RAZDOBLJE I.– VI./2026.



UVODNI DIO

Centar za kulturu Sesvete obavlja djelatnosti u kulturi te organiziranje raznih aktivnosti i manifestacija od općeg interesa za svog osnivača, a to su:

· priprema i organizacija te izvođenje glazbenih, filmskih, estradnih i drugih kulturno-umjetničkih priredbi;
· organizacija edukativnih aktivnosti, radionica i predavanja
· organizacija tečajeva iz područja likovne kulture, sviranja glazbenih instrumenata, iz područja glume, plesa, informatike, filma i drugih područja, ovisno o interesu građana
· organizacija kazališnih predstava za djecu i odrasle
· organiziranje izložbi
· druge aktivnosti usmjerene na sudjelovanje u kulturi s ustanovama na području Sesveta te suradnja s organizacijama civilnog društva

OBRAZLOŽENJE OPĆEG I POSEBNOG DIJELA IZVRŠENJA FINANCIJSKOG PLANA

PRIHODI

Ukupni prihodi planirani za 2026. godinu iznose  1.075.300,00 eura, a u razdoblju siječanj-lipanj 2026. ostvareni su u ukupnom iznosu od 455.567,11 eura , a odnose se na:

· prihode iz nadležnog proračuna
· prihode od pruženih usluga
· ostale nespomenute prihode
· prihode od donacija

Najveći udio prihoda od 367.411,26 eura ( 47,67 % planiranog iznosa) čine prihodi od nadležnog proračuna , a odnose se na financiranje rashoda za redovnu djelatnost, programsku djelatnost i opremanje ustanove. 
Vlastiti prihodi od pruženih usluga ostvareni su u iznosu od 55.914,85 eura, a odnose se na prihode od tečajeva, prikazivanja filmova i najma dvorane.
Ostali nespomenuti prihodi iznose 31.241,00 euro, a odnose se na prihode od prodanih ulaznica za kazališne predstave.
Donacija od 1.000 eura odnosi se na sredstva od sesvetskih trgovačkih društava za Sesvetski fašnik u iznosu od 800 eura te 200 eura donacija od plesnog studija zbog nanesene štete prilikom korištenja dvorane.


RASHODI
Rashodi i izdaci planirani su u iznosu od 1.075.300,00 eura, a ostvareni su 470.326,29 eura, odnosno 43,74% u odnosu na financijski plan, a odnose se na:
- Rashode za zaposlene 
- Materijalne rashode za redovnu i programsku djelatnost iznose 
- Financijske rashode
- Rashode za nabavu nefinancijske imovine 

Ukupni prihodi i primici ostvareni su iznosu od 455.567,11 eura, a ukupni rashodi i izdaci u iznosu od 470.326,29 eura čime je u ovom izvještajnom razdoblju ostvaren manjak u iznosu od 14.759,18 eura, što s prenesenim manjkom iz prethodnog razdoblja od 15.318,33 eura daje ukupan rezultat u iznosu od 30.077,51 eura. 
Razlozi manjka u izvještajnom razdoblju su zbog toga što su svi rashodi ušli u izvještajno razdoblje, ali Grad nije doznačio sredstva za plaću za lipanj, materijalne troškove za lipanj te programske troškove za svibanj i lipanj.

Stanje novčanih sredstava na kraju izvještajnog razdoblja je 25.319,01 eura.

Aktivnost: Redovna djelatnost

Izvor 1.1.2 
S osnova redovne djelatnosti, ostvarenje je 56,63% u odnosu na plan i nema odstupanja na drugoj razini u odnosu na plan.

Izvor 3.1.1 
Ukupni rashodi redovne djelatnosti realizirani su s 12,56% u odnosu na plan i također nema odstupanja na drugoj razini u odnosu na plan.

Aktivnost: Programska djelatnost

Izvor 1.1.2 
Ukupan iznos programske djelatnosti je ostvaren sa 51,58% i u skladu je s Programom rada i razvitka. Nema većih odstupanja na drugoj razini u odnosu na plan.

Izvor 3.1.1. 
Ukupni rashodi na poziciji vlastitih prihoda ostvareni su sa 194,74% i jedan dio je u  skladu sa održanim tečajevima i drugim aktivnostima od kojih se ostvaruje vlastiti prihod, međutim na četvrtoj razini je najveće odstupanje na poziciji zakupnine i najamnine, a odnosi se na najam filmova, kojih je ove godine bilo znatno više nego prošle godine u istom razdoblju.

Izvor 4.3.1. 
Ukupni rashodi ostvareni su sa 90,50% u odnosu na godišnji plan i tu smo već na polugodištu ostvarili godišnji plan. Razlog povećanom broju kazališnih predstava je novozaposlena osoba na poziciji kazališta. 



Izvor 6.1.1 Donacije
Donacije koje su dobivene od trgovačkih društava u iznosu od 800 eura utrošene su na program Sesvetskog fašnika. 

Aktivnost: Održavanje i opremanje ustanova u kulturi 

Izvor 1.1.2 
U prvom polugodištu nisu utrošena sredstva odobrena od Grada za nabavu kombi vozila i mobilne kino opreme, ali je započeo proces javne nabave.

Izvor 3.1.1
Na ovom izvoru ostvarenje je 25,09% plana.


OBRAZLOŽENJE PROGRAMA (AKTIVNOSTI/PROJEKATA)

U prvoj polovici 2026. godine Centar za kulturu Sesvete ostvario je većinu programskih ciljeva utvrđenih Godišnjim planom rada i razvitka, pri čemu je poseban naglasak stavljen na dostupnost kulturnih sadržaja, uključivanje lokalne zajednice, razvoj publike te povezivanje umjetnosti, obrazovanja, baštine i suvremenih praksi.
Programska djelatnost obuhvatila je velik broj manifestacija, festivala, predstava, koncerata, izložbi, filmskih projekcija i radionica namijenjenih različitim dobnim i društvenim skupinama. Uz tradicionalna događanja, poput Dječjeg sesvetskog fašnika, Sesvetskih dana kulture, obilježavanja Dana Grada Zagreba i Noći muzeja, uspješno su pokrenuti i novi programi, među kojima se ističu Festival dječje mašte, Kulturni mostovi i Nova kulturna platforma Sesvete. Programi su se održavali u prostorijama Centra, Galeriji Oblok i Muzeju Prigorja, ali i u školama, mjesnim odborima, sakralnim prostorima te na otvorenim gradskim pozornicama, čime je kulturna ponuda približena građanima i izvan institucionalnih prostora. Velik interes publike potvrđuju Sesvetski dani kulture, koji su okupili oko 7.000 posjetitelja i 1.500 sudionika, kao i Dječji sesvetski fašnik s približno 5.000 posjetitelja i 850 sudionika.
Važan dio rada Centra bio je usmjeren na cjeloživotno učenje i kreativno obrazovanje. Organizirane su besplatne i financijski dostupne likovne, fotografske, glazbene, plesne, filmske, cirkuske, keramičke i dramske radionice i radionice tradicijskih znanja i vještina. Posebno su bili posjećeni programi Nema zime, Probudi se proljeće i Sesvetsko ljeto, koji su djeci i mladima omogućili kvalitetno provođenje školskih praznika, razvoj kreativnosti i stjecanje novih znanja. Radionicama su se povezivala različita područja – umjetnost, film, fotografija, dizajn, baština, ekologija i suvremene tehnologije – čime je ostvaren interdisciplinarni pristup obrazovanju i stvaralaštvu.
Suradnja s nezavisnom kulturnom scenom dodatno je proširena gostovanjima kazališta, umjetničkih organizacija i samostalnih umjetnika, osobito sudjelovanjem u programu Kultura i umjetnost u zajednici, u kojem je Centar partner na četiri projekta. Nastavljeno je sustavno predstavljanje mladih umjetnika izložbama studenata i diplomiranih umjetnika, programom TeenArt i nastupima školskih dramskih, glazbenih i plesnih skupina. Mladim autorima omogućeno je javno predstavljanje, stručna podrška i iskustvo pripreme izložbi, dok je publici približeno suvremeno slikarstvo, kiparstvo, grafika, dizajn i digitalna umjetnost.
Posebna pozornost posvećena je inkluzivnosti i jednakom pristupu kulturi. Program Vrijeme za mene obuhvatio je tečajeve korištenja pametnih telefona, edukaciju o sustavu e-Građani, kreativne radionice i Bela klub za seniore. Proširenjem programa na MO Šimunčevec uključene su i osobe koje zbog nedostupnog prijevoza ne mogu redovito dolaziti u Centar. Programi Mogu sve!, dramska skupina Trag i drugi participativni sadržaji omogućili su odraslim i starijim građanima kreativno izražavanje, socijalizaciju i aktivno sudjelovanje u kulturnom životu.
Interkulturalna dimenzija rada Centra razvijana je manifestacijama Kulturni mostovi, programima ukrajinske, nepalske i filipinske zajednice, radionicama ukrajinskih pisanica i radionicama ukrajinske rezidentne umjetnice iz Ukrajine,Tetiane Maslyk. Održane su kino-projekcije za nepalsku zajednicu, a na Uskrsnom cjelovečernjem koncertu predstavili smo sesvetskoj publici mladu filipinsku pjevačicu koja je u Hrvatskoj našla svoj novi dom. Time su stvoreni dodatni prostori za upoznavanje različitih kultura, kulturnu razmjenu, toleranciju, integraciju i međusobno razumijevanje.
Programi su se razvijali u suradnji sa školama, vrtićima, knjižnicama, muzejima, mjesnim odborima, KUD-ovima, udrugama, umjetnicima i građanima. Javnim pozivom Nova kulturna platforma Sesvete otvoren je prostor za predlaganje i provođenje novih sadržaja, čime je lokalna zajednica neposredno uključena u oblikovanje kulturne ponude. Takav participativni pristup dodatno je osnažio suradničke modele rada i omogućio uključivanje različitih dionika u kulturni život Sesveta.
Širenjem programa na Trg Dragutina Domjanića, Jezero Sopnica, Park Maksimir, Šimunčevec, škole i druge lokacije izvan Centra kultura je snažnije uključena u javni prostor. Na otvorenoj sceni su održane manifestacije: Dječji sesvetski Fašnik, Sesvetski dani kulture, SMUK, Festival igračaka, radionice, ekološke akcije i program Dana Grada Zagreba. Tako smo kulturne  sadržaje približeni široj publici i građanima koji rjeđe posjećuju kulturne ustanove, ušli smo u njihov prostor. 
Očuvanje i predstavljanje kulturne baštine provodilo se programima: Mala škola glagoljice, Rukotvornica i Igra staklenim perlama, izložbe u Galeriji grada Krapine, radionice tradicijskih tehnika šivanja, pletenja, izrade košara i ukrašavanja pisanica, programe KUD-ova, pokladne i pasionske baštine. Dramska skupina Trag predstavljala je Centar na SKAZ-u i gostovanjima u drugim gradovima, čime je dodatno afirmiran kulturno-umjetnički amaterizam i međugradska suradnja.
Ekološke teme bile su prisutne u programima Zeleni ključ, radionicama ponovne uporabe i recikliranja, obilježavanjima važnih ekoloških datuma i sudjelovanjem u akciji Rezolucija Zemlja. Programi su provedeni u suradnji sa školama, udrugom BIOM, JU Priroda Grada Zagreba i drugim partnerima, a umjetničke i edukativne aktivnosti povezivale su zaštitu okoliša, odgovorno korištenje resursa i razvoj ekološke osviještenosti.
Suvremene i interdisciplinarne umjetničke prakse promovirane su izložbama, povezivanjem umjetnosti, znanosti i ekologije, filmskim i fotografskim radionicama, animacijom, stripom, multimedijom, suvremenim kazalištem i rezidencijalnim programima. Posebno je ojačan filmski i audiovizualni program, u okviru kojega je u prvih šest mjeseci realizirano 112 programa za 6.950 posjetitelja. Održane su premijerne projekcije, subotnje matineje i školske projekcije, nastavljena je suradnja u programu Sedmi kontinent Sesvete te suradnja s Animafestom i drugim filmskim festivalima.
Nastavljene su  aktivnosti usmjerene na unaprjeđenje infrastrukture i tehničkih kapaciteta Centra. Postupak javne nabave opreme za mobilno kino i kombi-vozila je u tijeku, dok se paralelno ulagalo u održavanje i funkcionalnost radnih prostora. Centar se prijavljivao na natječaje za nabavu dodatne audiovizualne opreme, kontinuirano pratio alternativne izvore financiranja i pripremao nove projektne prijave. Daljnja ulaganja i potpuna realizacija planiranih infrastrukturnih aktivnosti nastavljaju se u drugoj polovici 2026. godine.
